Småbarnsko

**Småbarnsko** er sko designet og markedsført for småbarn, altså barn mellom 1 og 3 år. De kan være aktuelle når barn begynner i barnehage og lærer seg å gå. Småbarnsko brukes hovedsakelig for beskyttelse og varme i kaldt vær, og bør være ergonomiske og ha god passform. Det er viktig at skoene ikke er for små.

Sko er ikke en naturlig del av kroppen. Det er en utbredt misforståelse brukt i markedsføring at sko gir barn bedre balanse og koordinasjon, og dermed er et hjelpemiddel for at de skal lære seg å gå. Derimot er det anbefalt at mengden skobruk blant småbarn begrenses. Barn trenger egentlig ikke sko, ifølge Mike O'Neil, ortoped og talsmann for britiske Society of Chiropodists and Podiatrists. I alle tilfeller trenger ikke barn sko før de kan gå selv og skal gå utendørs. Generelt kan mye tidlig bruk av sko påvirke fotens utvikling negativt, og forskning har vist at barn som går mer barbeint lærer å gå raskere, utvikler fotens muskler og leddbånd bedre, får bedre holdning, balanse og evne til å orientere seg. Ifølge Ingvil Øien, førstelektor ved fysioterapiutdanningen ved Høgskolen i Oslo, bør småbarn under 2 år «være mest mulig barbent inne, når miljøet eller temperaturen gjør det vanskelig å droppe skoene ute». Det kan være en fordel å gå minst mulig med sko når situasjonene tillater det, som for eksempel innendørs og ved mange utendørsaktiviteter om sommeren. Å gå barbeint er med på å stimulere musklene under foten.

Krabbesko er en type sko som typisk har en litt tynnere såle enn vanlige sko. Disse er bare ment som varme og beskyttelse, men barn som krabber vil ofte ha det best med antisklisokker eller barbeint.

## Utvikling av motorikk
Barn klarer i gjennomsnitt å gå selvstendig ved cirka 13 måneders alder, med normalvariasjon mellom 9-18 måneder. Gangen fortsetter å endre seg, og måten barnet går på er vanligvis ikke helt utviklet før ved 7 års alder. Kvinner vokser i føttene til de er rundt 13 år, mens menn vokser i føttene frem til de er rundt 15 år. Føttene er ikke forbenet før man er 20 år, og er derfor myke og påvirkelige. Det er derfor viktig med passelig plass i sokker og sko gjennom oppveksten, men særlig i starten.

## Størrelse
Det er anbefalt at fottøyet er cirka 10 mm til 15 mm lengre enn foten, men skoene bør ikke være større enn dette. Noen anbefaler 10 mm overskuddslengde på sommersko, og 15 mm overskuddslengde på vintersko. Begge føttene må måles, og man bør velge størrelse basert på den største foten, og ut fra den lengste tåen.

Eksempel: Med en overskuddslengde på 15 mm har man 3 mm til neseavrunding (bøyen på skoens tupp), 5 mm sklilengde (slik at foten kan bevege seg inni skoen) og 7 mm voksetillegg.

### Måling av fotens lengde
Foten kan måles ved å legge et papirark på gulvet inntil en vegg uten listverk, plassere barnets fot inntil veggen, og tegne langs barnets tær (bør gjøres på kvelden fordi føttene naturlig hovner opp og blir større utover dagen på grunn av langvarig aktivitet, varme og væskeansamling).

Avstanden i millimeter er skostørrelsen i mondopoint (det internasjonale systemet), og denne kan eventuelt regnes om til parispunkter («eurostørrelse»). En annen måte å kontrollere størrelsen er å ta ut innersålen og plassere barnets fot på sålen stående, men man bør da også kjenne etter hvordan sålen ligger inni skoen. Noen sko har tilhørende såler markert med streker for å hjelpe med å se om skoen er stor nok.

### Fotens bredde
Det er anbefalt at det er plass til 4 mm eller 5 mm på hver side av foten.

### Tåhøyde
Det er også viktig at det er nok plass til foten i høyden.

### Jevnlig oppfølging
Mange barn går med for små sko. Voksne må følge med og jevnlig sjekke om skoene fortsatt passer bra. Småbarn sier ikke fra om at skoene er for små, og kan vokse fort. Barna har myke, fleksible tær og kjenner ikke smerte når skoen er for liten. Hvor fort barn vokser varierer individuelt, og barneføtter kan vokse i rykk og napp. Iføge Viking Footwear kan føttene vokse 20 mm i året fra 1 års alder, og 15 mm i året fra 2 års alder og de neste årene, mens ifølge Løp- og idrettsklinikken kan barns føtter gjerne vokse opptil 20 mm på bare et halvt år. Noen anbefaler å kontrollere skostørrelsen hver andre måned ifølge eller hver tredje måned.

De voksne bør sikre at barnet fester skoene skikkelig, og bør lære barnet å knyte skolisser eller bruke borrelås sånn at skoen sitter godt rundt foten.

## Ergonomi
Barns føtter er myke, og barn bør derfor ikke ha for stive sko.

Noen sjekkpunkt for god ergonomi er at skoene:

* Har riktig lengde, bredde og tåhøyde. Litt bred front gir plass til at tærne kan spre seg naturlig.
* Har justerbar lukking slik at den kan tilpasses foten
* Er myke og lette slik at de følger underlaget og fotens naturlige bøyning. Skoen bør være lite bøyelig på midten, og mer bøyelig på tåballene.
* Ikke er lette å vri, siden det gir dårlig stabilitet.
* Har god plass i tåområdet, og skal ikke klemme på foten noen steder 
* Støtter rundt anklene. Fast og hard hælkappe (bakerste delen av skoen) gir styring og støtte under gange, og gjør skoen stødigere.
* Har godt grep mot underlaget
* Puster godt, siden barn svetter mye på beina gjennom en dag med mye aktivitet. Dette bør veies opp mot vannavstøtende egenskaper som kan gjøre skoene tettere.

## Slitasje og arv
Nye sko former seg etter brukeren. Det er ikke anbefalt å arve godt brukte sko, men man kan vurdere å arve sko dersom de er uten synlig slitasje og utstyres med ny innersåle. Skjevt slitte sko bør ikke gå i arv.

## Se også
* Spedbarn eller baby, et barn under 1 år
* Skostørrelser, måleenheter for størrelsen på sko, for eksempel i millimeter eller parispunkter (lengdeenhet på 2/3 cm)

## Referanser